ཕྱི་ལོ་༢༠༡༧ཟླ་༩ཚེས་༤ནས་ཟླ་༡༡ཚེས་༡༠ཡི་བར་བདུན་ཕྲག་བཅུ་ཡི་རིང་ཕྱི་ལྟ་བ་སྤྱི་སྤྱོད་ཀྱི་གཞུང་ལས་རྒྱུད་བུ་ཆུང་བཅུ་གཉིས་ཀྱི་གཞུང་ཆ་ཚང་བར་གཞུང་ཁྲིད་གནང་བ་དང་།དེའི་སྐབས་སུ་ལི་ཤུའི་དགེ་སློབ་རྣམ་པས་༸དཔལ་ལྡན་ཁྲི་བརྟན་ནོར་བུ་རྩེའི་བཤད་སྒྲུབ་མཁན་པོ་དགེ་བཤེས་སྐལ་བཟང་སྨོན་ལམ་རིན་པོ་ཆེ་མཆོག་གདན་ཞུས་གནང་ནས།ཁོང་ཉིད་ཀྱིས་གཞུང་དེ་ཉིད་ཀྱི་ལུང་དང་ཨ་འཁྲིད་ཀྱི་གདམས་པ་སོགས་གནང་ནས་སློབ་མ་རྣམ་པས་ཐུན་བཞི་མཉམ་དུ་ཐོག་མའི་བདུན་ཕྲག་གཉིས་རིང་ཨ་གཏད་ཀྱི་ཉམས་ལེན་དང་བདུན་ཕྲག་ཐ་མ་ལྔ་རིང་ཁྲེགས་ཆོད་ཀྱི་ཉམས་ལེན་གནང་།སྔ་དགོང་གཉིས་ལ་སློབ་མ་རྣམ་པས་རང་ཤག་ཏུ་ཉམས་ལེན་གནང་བ་བཅས་མདོར་ན་ཉིན་གཅིག་ལ་ཐུན་དྲུག་གི་ཉམས་ལེན་ཡང་དག་གནང་།